Na temelju članka 27. Statuta zaposlenika u djelatnosti socijalne skrbi Hrvatske, Središnji odbor sindikata na sjednici održanoj dana 22. prosinca 2011. godine donio je sljedeći

**PRAVILNIK**

**O KORIŠTENJU SREDSTAVA SOLIDARNOSTI**

**Članak 1.**

Pravilnikom o korištenju sredstava solidarnosti (u daljnjem tekstu: Pravilnik) utvrđuje se način formiranja i raspoređivanja novčanih sredstava solidarnosti u Sindikatu zaposlenika u djelatnosti socijalne skrbi Hrvatske (u daljnjem tekstu Sindikat).

**Članak 2.**

Svrha osnivanja Fonda solidarnosti je da se članovima Sindikata u slučaju izvanrednih i opravdanih slučajeva pruži novčana pomoć prema odredbama Pravilnika.

**Članak 3.**

Sredstva solidarnosti se formiraju iz sredstava od redovitog mjesečnog priljeva članarine.

U korist Fonda solidarnosti izdvaja se mjesečno 10% sredstava koji iznos izdvajaju za ove namjene i iz drugih izvora.

**Članak 4.**

Član Sindikata ispunjava uvjete za pomoć iz sredstava solidarnosti nakon 90 dana od dana učlanjenja u Sindikat.

**Članak 5.**

Svaka sindikalna podružnica može osnovati fond solidarnosti te utvrditi način i uvjete za raspodjelu tih sredstava svojim Pravilnikom.

Za namjene iz stavka 1. ovoga članka mogu se koristiti sredstva članarine, te donijeti odluku o plaćanju dodatnog iznosa od neto plaće u fond solidarnosti podružnice i drugih izvora.

**Članak 6.**

Pravo na sredstva solidarnosti iz ovog Pravilnika ostvaruje član sindikata pod uvjetom da je podružnica članu sindikata dodijelila pomoć iz sredstava solidarnosti u podružnici.

Svaka podružnica dužna je sudjelovati u rješavanju molbe s najmanje 50% sredstava od ukupnog iznosa zahtjeva, a Sindikat 50%.

Podružnica koja je u toku godine potrošila sredstva solidarnosti zbog već dodijeljene pomoći članu sindikata iz Fonda solidarnosti, može biti oslobođena ove obveze.

**Članak 7.**

Ako za to postoje opravdani razlozi, male podružnice do 10 članova mogu biti u cijelosti oslobođene sudjelovanja u pokriću dijela troškova iz ovog Pravilnika za svoje članove.

**Članak 8.**

Sredstva Fonda solidarnosti prvenstveno se koriste za sljedeće slučajeve:

* pomoći obitelji u slučaju smrti člana sindikata 2.000,00 kuna,
* smrti bračnog druga ili djeteta, smrti roditelja u zajedničkom kućanstvu 1.000,00 kuna,
* participacije za troškove bolničkog liječenja u iznosu 50% od stvarno plaćenih troškova participacije,
* troškova pravne zaštite za zastupanje u radno – pravnim sporovima, koji su osnovani.

Odluku o isplati za gore navedene namjene donosi predsjednik Sindikata temeljem odredbi ovog Pravilnika.

Povjerenstvo za dodjelu sredstava iz članka 14. ovoga Pravilnika može za slučajeve koji nisu predviđeni ovim Pravilnikom dodijeliti pomoć članu Sindikata do 1.500,00 kuna jednom godišnje.

**Članak 9.**

Ako u Fondu solidarnosti ima sredstava svaki član Sindikata može dobiti pomoć u slučaju:

* teže bolesti člana koja iziskuje povećane troškove liječenja do 2.000,00 kuna jedanput godišnje, a koja se ocjenjuje prema kriterijima HZZO-a,
* elementarne nepogode težih razmjera ( požar, poplave i sl.) jedanput godišnje do 3.000,00 kuna,
* nabavke prijeko potrebnih lijekova koje ne pokriva HZZO u iznosu 1.500,00 kuna dva puta godišnje.

**Članak 10.**

U teškoj socijalnoj situaciji se nalaze oni članovi čija primanja po članu obitelji ne prelaze 1.000 kuna.

Kod utvrđivanja visine pomoći u obzir se uzima visina primanja, broj članova obitelji, stambeni status, dužina članstva u Sindikatu i druge pokazatelje koji na to utječu.

**Članak 11.**

Na visinu pomoći iz članka 9. alineja 1, 2 i 3 utječe duljina članstva u Sindikatu po sljedećim kriterijima:

* članstvo do 2 godine, 80% iznosa predviđenog ovim Pravilnikom,
* članstvo od 2 – 5 godina, 90% iznosa utvrđenog ovim Pravilnikom,
* članstvo iznad 5 godina, 100% od iznosa utvrđenog ovim Pravilnikom

**Članak 12.**

Pomoć članovima Sindikata dodjeljuje se na molbu pojedinog člana, koja se uz posebni obrazac predaje povjereniku podružnice, a povjerenik istu s obrazloženjem i dokazima o visini pomoći koju je dodijelila podružnica dostavlja Tajništvu Sindikata.

Molba za pomoć upućuje se najkasnije 15 dana po prestanku okolnosti za koju se pomoć traži.

Podnositelj molbe dužan je odgovoriti točno na sve upite na obrascu i priložiti svu potrebnu dokumentaciju koja opravdava razloge podnošenja molbe, a povjerenik podružnice popunjavanjem posebnog dijela obrasca pečatom podružnice i potpisom povjerenika potvrđuje da su navodi u molbi istiniti.

**Članak 13.**

Članovima Sindikata koji su dobili nezakonit otkaz ili pokrenu radni spor s ustanovom plaćaju se troškovi zastupanja do okončanja sudskog spora.

O plaćanju troškova sudskog postupka s članom sindikata sklapa se ugovor o plaćanju troškova zastupanja s obvezom da sredstva koja su plaćena za zastupanje vrati Sindikatu u punom iznosu po donošenju pravomoćne presude.

Sredstva iz ove namjene član je dužan vratiti samo ako uspije u sporu.

**Članak 14.**

Odluku o dodjeli sredstava solidarnosti iz čl. 9 ovog Pravilnika donosi Povjerenstvo od 3 člana sindikata u roku od 30 dana od dana pristiglog zahtjeva.

Ako su sredstva solidarnosti čija je visina utvrđena ovim Pravilnikom utrošena, Povjerenstvo će utvrditi listu čekanja , a prema prioritetu pristiglog zahtjeva.

Odluku o isplati potpisuje predsjednik Sindikata na temelju prijedloga Povjerenstva.

**Članak 15.**

Izuzetno odluku o dodjeli pomoći može donijeti predsjednik Središnjeg odbora ako je zahtjev za dodjelu pomoći hitnog karaktera, te na prvoj sljedećoj sjednici dati na verifikaciju Izvršnom odboru.

Povjerenstvo jedanput godišnje podnosi izvješće o dodijeljenim pomoćima Središnjem odboru Sindikata.

**Članak 16.**

# Pri donošenju odluke o dodjeli sredstava solidarnosti mora se voditi računa o:

* ukupnom iznosu sredstava solidarnosti,
* dužini članstva u Sindikatu,
* socijalnoj ugroženosti člana,
* drugim kriterijima iz prethodnih članaka ovog Pravilnika.

**Članak 17.**

Podružnice Sindikata dužne su donijeti vlastite pravilnike o korištenju sredstava solidarnosti u podružnici.

**Članak 18.**

Ovaj Pravilnik stupa na snagu danom donošenja.

Predsjednica Sindikata

Jadranka Ivezić, dipl. soc. radnik